
	[bookmark: nev]SZABÓ ANDREA RITA
Marketing
MSc, 2. félév
Budapesti Corvinus Egyetem
Gazdálkodástudományi Kar
	






Témavezető:
	Dr. Hofmeister Tóth Ágnes
egyetemi tanár (BCE - Marketingkutatás és Fogyasztói Magatartás Tanszék), BCE GTK




Advergame - játék, vagy reklám?

Dolgozatomban az advergamek megjelenését kutatom, különös tekintettel a kisgyermekeket célzó, egészségtelen élelmiszerek és üdítőitalok reklámjátékaira. Az advergamek olyan online játékok, melyek egy adott brand vagy termék köré épülnek, és a játékhoz való pozitív érzelmi kötődés kialakításával hosszú távú márkaismertséget és elköteleződést válthatnak ki. Szórakoztató megjelenésük, személyre szabhatóságuk és a honlapra való visszatérés gyakoriságának növelésével hosszú távon alakítják ki az elköteleződést. Az advergamek piaca hazánkban még igen fiatal, azonban az élelmiszeripar már aktívan használja ezt az új marketinglehetőséget.
A gyerekek internetezési szokásairól elmondható, hogy világszerte, így Magyarországon is, egyre többen és egyre többet használják aktívan a világhálót. Általában kedvelik a reklámokat, de azok befolyásoló szándékát még nem érzékelik és nem a termékek, hanem az audiovizuális hatások keltik fel érdeklődésüket.
A célcsoport médiafogyasztására jellmző, hogy jelentős a szülők befolyása: általában óvják gyermekeit a televíziós reklámoktól, azonban az interneten megjelenő reklámokat alig ismerik. Többségük, habár ismeri az advergameket, nem tekinti őket reklámnak.
Emellett azonban a gyerekek játékpreferenciái nem egyeznek meg a vizsgált márkák által kínált játékokkal, ezért kevésbé kedvelik őket, mint a korosztályukra szabott számítógépes játékokat. Ugyanakkor az advergamek egyéb csatornákon történő népszerűsítése nagyban növelheti a játékok ismertségét, és az így szerzett új látogatók bizonyos százaléka rendszeres felhasználóvá is válhat. A reklámjátékok a gyerekeknél elsősorban a hosszútávú márkaismertség kialakításában lehetnek hatékonyak, önmagukban nem képesek az azonnali eladás növelésre, hiszen a kicsik a legtöbb esetben a már megszokott márkákat választják, és csak ritkán szeretnék kipróbálni az új, reklámozott termékeket.
Végezetül, a kutatásban is szereplő két márka marketinges képviselőjével készített interjú során kiderült, hogy habár a vállalatok igyekeznek a gyerekek igényeire szabni a játékokat, a visszalátogatások száma alacsony, a felhasználók 2-3 alkalom után lemorzsolódnak. Ezzel szemben az integrált kommunikáció megvalósulni látszik: a vállalatok online és offline csatornákon keresztül népszerűsítik honlapjukat, azonban ezek a hirdetések gyakran csak a honlapcímet tartalmazzák, és nem hangsúlyozzák a játék lehetőségét.



